
היו"ר יעקב ליצמן:

	אני פותח את ישיבת ועדת הכספים.

טליה דולן:

	למעשה זו חבילת תקנות שקשורה בסוף שנת המס כאשר בחלקן מדובר בעדכון סכומים. תקנות מס הכנסה, כללים לחישוב המס בשל החזקה של יחידות השתתפות בשותפות לחיפושי נפט, אלה תקנות שכל שנה אנחנו שוקלים מחדש האם להביא אותן בפניכם או לא. התקנות האלה למעשה מעודדות את מי שמשקיע בחיפושי נפט על-ידי זה שהוא יכול לקבל את ההשקעה. אנחנו חושבים שנכון להמשיך את תחולת התקנות האלה.

שי חרמש:

	כי אחרת יתייחסו לזה כהוצאה הונית?

טליה דולן:

	לא.
תקנות מס הכנסה, אינפלציה, שיעורי פחת, אלה תקנות שקובעות פחת בשיעור גבוה יותר לתעשייה, חקלאות ומלונאות. כיוון שהתעשיות האלה, וגם המלונאות, נמצאות במצב שבו אנחנו חושבים שנדרש להן העידוד הזה, ובגלל פחת גבוה יותר בתחומים האלה, אנחנו מבקשים להאריך את התקנות האלה שקובעות פחת בשיעורים גבוהים, משהו כמו פי שניים או במקרים מסוימים אפילו פי שלושה משיעור הפחת הקבוע בשנת המס 2007. אם הפחת הרגיל הוא 5 אחוזים או 15 אחוזים, אתה תקבל שלושים אחוזים או 45 אחוזים. זה לא כמו שהיה לנו כשנולדו התקנות האלה, שם ניתן פחת בשיעור של מאה אחוזים.

שי חרמש:

	לצורך זה כלול גם עניין הפחת לערבה התיכונה?


טליה דולן:

	לא. תקנות של הפחת לערבה התיכונה זה דבר אחר. זה ניכוי בשל פחת. אלה תקנות שקובעות בכל מדינת ישראל שיעורי פחת גבוהים יותר לחקלאות, מלונאות ותעשייה.

	תקנות מס הכנסה, שיעורי המס על הכנסה בעד עבודה במשמרות, יש לנו הטבות במס לעובדים במשמרת שנייה ושלישית, ואנחנו מבקשים להאריך את הטבות המס האלה, חלק מהכנסתם של העובדים במשמרת השנייה והשלישית, עד לסכום נדמה לי של 10,000 שקלים.

סמדר אלחנני:

	משכורת שלא עולה על 8,880 שקלים לחודש.

טליה דולן:

	נכון.
ניכויים מהכנסות משקיעים בסרט בישראל. שוב, כמו תקנות הנפט, כל שנה מחדש אנחנו חושבים שמן הראוי לעודד השקעות של סרטים בישראל. זה דבר שנעשה בעולם כולו. אם אתה משקיע בסרט ישראלי, אתה יכול לנכות את ההשקעה שלך בסרט הישראלי כנגד ההכנסה שלך מכל מקור אחר.

	קביעת תשלומים בעד שירותים או שירותים כהכנסה. זו התאמה למלאי. הצו הזה קובע שכאשר אתה משלם עבור שירותים שקיבלת או נכס שרכשת, איזה מחזור צריך להיות לך כמשלם כדי שחובת ניכוי במקור ממקבל ההכנסה תחול עליך. אנחנו פשוט מתאימים את הסכום בהתאם לשינוי המדד בשנה האחרונה. זה דבר טכני לגמרי.

	צו מס הכנסה, תיאומים בשל אינפלציה, התליית תחולתם של סעיפים 4 ו-5. סעיף 4 לחוק תיאומים בשל אינפלציה קובע חובת תיאום של מלאי. סעיף 5 קובע חובת מלאי של אשראי ספקים. שני הדברים האלה, מלאי ואשראי ספקים, הם דברים שמעצם טיבם מתכלים מהר ולכן אנחנו חושבים שבתנאי אינפלציה קיימים לא נכון להטיל על הנישום לתאם דווקא את הסכומים האלה של אשראי ספקים ומלאי. למה אנחנו בעצם לא מבטלים את חוק המיסוי בתנאי אינפלציה כולו כי היה לנו צוות בראשות המשנה לממונה על הכנסות המדינה שבדק את זה, וראינו שלבי נכסים שמטבעם יש להם חיים ארוכים כמו למשל נכס, אז גם אם אני חיה בסביבת אינפלציה של 1.5 אחוז לשנה, על פני חיי הנכס, 10 שנים, 20 שנים, ההשפעה היא בכל-זאת גדולה. לכן אנחנו לא רוצים להימלט לגמרי מחובת העדכון.

קריאה:

	זה כמו בקצבאות זקנה.

טליה דולן:

	נכון. אנחנו לא רוצים להימלט לגמרי מחובת העדכון, במיוחד שהמשק כבר פחות או יותר פועל כמו טייס אוטומטי. רואי החשבון, המשרדים, מנהלי החשבונות ערוכים לתיאום של אינפלציה.

דוד טל:

	זה לא מכביד עליהם וזה לא מיותר?

טליה דולן:

	להיפך. אנחנו חושבים שהתיאום של המלאי ואשראי ספקים מכביד ומיותר. אנחנו לא חושבים שראוי לגמרי לבטל את שיטת ההצמדה בארץ.

דוד טל:

	ברשותך, אני חוזר שני סעיפים אחורה, להשקעה בסרטים. אמרת שכל השקעה בסרטים מוכרת בכל מקום.

טליה דולן:

	נכון.

דוד טל:

	זה כולל גם את ההכנסות של אשתו?

טליה דולן:

	אם יש להם חישוב מאוחד. אם יש להם חישוב מאוחד ולאשתו יש חנות נעליים ולו יש תחנת דלק, הוא יכול גם כנגד חנות הנעליים. אם אשתו פקידה במשרד האוצר, אז לא.

	עדכון סכומים, קביעת תשלומים בעד עיבוד או בעד מסחר ביהלומים כהכנסה. זה סעיף שדומה לסעיף שדן בקביעת תשלומים בעד שירותים או נכסים להכנסה.  למעשה אנחנו מעדכנים את גובה המחזור של מי שמשלם בעד עיבוד יהלומים או בעד מסחר ביהלומים. כשאתה משלם ויש לך מחזור שהוא גבוה מעל המחזור שנקבע בצו הזה, אתה חייב בניכוי במקור לגבי אותו אדם שנתן לך את השירות של עיבוד היהלומים או של מסחר ביהלומים. אנחנו קובעים בכל-זאת סכום מינימאלי, כי אנחנו לא רוצים להטיל את החובה על עוסק קטן שהמחזור שלו מאוד נמוך. אנחנו יוצאים מנקודת הנחה שאם אתה עובר מחזור מסוים, יש לך מן הסתם מנהל חשבונות, יועץ מס, ואתה יכול להיות ידו הארוכה של מס הכנסה ולנכות את התשלומים במקור.

סמדר אלחנני:

	כל שנה חוזרים עם אותן התקנות. אני אעיר לגבי חלק מהן. לגבי חיפושי נפט, מחקר וסרטים, כל שנה היו נותנים את האומדן והיו אומרים כמה זה עולה למשק. אומדן הטבות המס בגין הנושאים האלה. זה היה 50 מיליון שקלים. השנה אני בודקת בעיקרי התקציב ואין כבר עלות מס.

חיים אורון:

	הם עוסקים שם בסכומים שמעל מאה מיליון שקלים. הם העלו את הרף.

סמדר אלחנני:

	או שהם חשבו ועשו בסדר, כי ועדת הכספים אולי לא תאשר את זה, או שהם חשבו שלא יהיה שימוש בזה.

היו"ר יעקב ליצמן:

	או שלא חישבו בכלל.

סמדר אלחנני:

	יש היום רפורמה בכל שוק ההון ובכל המסים, ולא צריך כבר דבר מיוחד. צריך להכליל אותם בכל מיסוי שוק ההון. 

	לפני שנתיים מסרו לוועדה כי קיימת קרן שמעניקה תמיכות לסרטים ומאז שהותקנו התקנות יש שינויים. זאת אומרת, יש כבר מסלול אחר להשקעות בסרטים, וזה דבר טוב בעיניי כי זו השקעה מצוינת ודבר חשוב ביותר, אבל יש פה מקור אחר, צורה אחרת של תמיכה. לפני שנתיים אמר לנו מאיר קפוטא שהוא לא מוציא מכלל אפשרות לעשות בדיקה נוספת, לאו דווקא בהקשר זה, האם באמת היום אנחנו רוצים לתת את התמריץ הזה כאן ולא במקום אחר. אולי ישתנו סדרי הקדימויות ונאמר לנו שיבדקו. זה היה לפני שנתיים, גם לפני שנה, וגם השנה.

	אותו הדבר אמרו לגבי שיעורי הפחת. שיעורי הפחת אצלנו הם מעל ומעבר למה שנהוג בעולם. פחת זה דבר כלכלי והוא לא בשמים. אתה יודע ששולחן מחזיר 10 שנים, מכונה 20 שנה, יש שיעורי פחת כאשר זה 5 אחוזים וזה 10 אחוזים. עלות ההטבה בגין הפחת היא 300 מיליון שקלים בשנה. בידיכם שיקול הדעת אם זאת הדרך להוסיף 300 מיליון שקלים.

	הנחת מס על עבודה במשמרות. גם את זה מחדשים כל שנה וכאן צריך לעשות חשיבה, האם זה דבר טוב, לעודד עבודה במשמרות, ואז צריך לתת את זה כהוראה של קבע. אם זה לא דבר טוב, אולי צריך לבטל את זה, כי בסך הכול מי מרוויח מעבודה במשמרות? המעסיק מרוויח מזה, ואז שישלם. למה צריכה המדינה להתערב בדבר הזה? זה הרי נועד לניצול ציוד במשמרת שנייה ושלישית. שהמעביד ישלם.

היו"ר יעקב ליצמן:

	למה להכביד על המעביד?

סמדר אלחנני:

	לא אמרתי להכביד על המעביד. 150 מיליון שקלים זה כסף שנלקח ממקום אחר. תבטל לו את מס הבריאות, למה דווקא משמרות? יש עוד דברים להוציא במערכת המס ולאו דווקא במשמרות. מי שמנצל את הציוד במשמרת שנייה ושלישית, מרוויח מזה. למה אני צריכה לשלם לו את זה כאשר אפשר היה לתת את זה בדרך אחרת? אם זה כדאי לו, הוא ישלם, אם זה לא כדאי לו, הוא לא ישלם.

היו"ר יעקב ליצמן:

	אנחנו מצביעים. מי בעד? מי נגד? מי נמנע?

